程帥以古人名作詩見寄擬作謝之
作者：陳造
朝代：宋

paragraphs: 胸次不平當近酒，熱官奮揚肯回首。
即今羊杜詩中仙，襄陽城中獅子吼。
我將仲子趨黄堂，孰看畢戰搴旌幢。
抗顔路塵旋行役，但有魂夢公之傍。
瀕海作宰我漫仕，留贊郡符真左計。
老夫已老子白丁，解頤與言游戲事。
駢羅隠服芙蓉裳，設張翰墨當絲簧。
敢向青山簡奇勝，有田肯賣吾倒囊。
如公端合穆王度，不靳尚作歸田語。
蓬萊朱金久已齊，還許遠來結鄰否。